Նախ ասեմ, որ Հանրային հեռուստաընկերության «Հատուկ բաժին» ֆիլմաշարում նկարահանվելու համաձայնություն տալուն ստիպել է երեք փաստ: Առաջինն այն էր, որ նկարահանելու էր ռեժիսոր Էդգար Բաղդասարյանը, ինչից որևէ դեպքում չէի հրաժարվի: Երկրորդն այն էր, որ սցենարն արդեն ավարտուն էր, իսկ երրորդը, որ ֆիլմաշարը բաղկացած էր 16 մասից` այսինքն հստակ գիտեի՝ երբ է սկսվում և երբ վերջանում: Մարմնավորում եմ «Հատուկ բաժնի» քննիչներից մեկին, ով բոլորիս պատկերացրած հերթական ոստիկանը չէ: Շատ չեմ ցանկանում խոսել կերպարիս առանձնահատկությունների մասին, որպեսզի հեռուստադիտողը դիտելիս կարողանա եզրակացություններ անել: «Հատուկ բաժնի» հեռուստադիտողները էկրանից կտեսնեն միս ու արյունից մարդկանց, ճակատագրեր, ապրումներ, կյանքը ինչպես որ է: Նկարահանումների ընթացքում ինչպես բարդություններ, այնպես էլ բազում հետաքրքիր պահեր են եղել: